સરકારની નીતિ અને ખર્ચાઓ ધીમે ધીમે વીમા આધારિત સેવાઓ તરફ ઝૂકી રહ્યા છે તે બાબત જ સ્પષ્ટ સંકેત અને ઇશારો કરે છે કે આરોગ્ય સેવાઓ પૂરી પાડવા સરકારી જોગવાઇઓ કરવાની અને પ્રાથમિક આરોગ્યને અપાતા મહત્વ અને તે માટે કરાતી નાણાંકીય ફાળવણીની ઉપેક્ષા થઇ રહી છે. નાણાંમંત્રીએ બજેટમાં કરેલી જાહેરાત બાદ વીમા કંપનીઓના શેરોમાં આવેલી ધૂમ તેજી જ પૂરવાર કરે છે કે સરકારની આ હેલ્થકેર યોજનાથી વીમા ઉદ્યોગમાં રહેલી ખાનગી કંપનીઓને જ મોટો તડાકો પડી જવાનો છે. રાષ્ટ્રીય આરોગ્ય નીતિ-2017માં પણ ભવિષ્યમાં એક અત્યંત મજબૂત અને તંદુરસ્ત હેલ્થકેર ઉદ્યોગ ઉભરી આવવાની વાત કરવામાં આવી છે જે અંદાજે બે આંકડાના દરે વિકાસકૂચ કરશે. સરકારી આરોગ્ય સેવાક્ષેત્રની સતત થઇ રહેલી ઉપેક્ષાના પરિણામસ્વરૂપ જે લોકોને પરવડે તેમ નથી એવા લોકોને પણ આજે આરોગ્ય સેવાઓ માટે ખાનગી ક્ષેત્ર ઉપર નિર્ભર રહેવાનો વારો આવ્યો છે. સરકારી પ્રાથમિક આરોગ્ય કેન્દ્રોમાં દવાઓ અને સાધનોનો અભાવ હોય છે, સ્ટાફનું પ્રમાણ પણ ઓછું હોય છે અને તેનું ઇન્ફ્રાસ્ટ્રક્ચર પણ અત્યંત નબળી કક્ષાનું હોઇ ગરીબની પાસે પણ આરોગ્ય સેવાઓ માટે ખાનગી હોસ્પિટલોનો સહારો લેવા સિવાય બીજો કોઇ વિકલ્પ બચતો નથી.વિશેષ કરીને ખાનગી હોસ્પિટલોને જ તગડો નફો કરાવી આપતી જોગવાઇઓ આધારિત હાલની હેલ્થકેર સિસ્ટમના પગલે ખાનગી કંપનીઓની હોસ્પિટલો જે મસમોટો નફો કમાય છે તે દેશના લોકોના આરોગ્ય અને કલ્યાણથી ઘણો ઉપર અને વધુ છે, અને સૂચિત વીમા યોજનાથી તે પ્રવૃત્તિને વધુ વેગ મળશે.